Gerberas of Barbertonse madeliefie is 'n meerjarige blomplant wat mooi madeliefieblomme aan lang stele voortbring. Die blomme kan verskillende kleure wees. Die plant groei taamlik vinnig en verkies vol son en matige water. Die blomtyd is tussen September en Januarie. Gerberas is baie besonderse snyblomme vanweë hul verskeidenheid van helder kleure, hul vorm en lang vaasleeftyd. Dit kan tot twee weke hou in water. Sny die stele elke derde of vierde dag aan die onderpunte af en gee vars water.
Gerberas word ook as lieflike potplante benut en geniet. Die Barbertonse madeliefie is ook die embleem van die Blou Bulle. Hoop jou dag is vandag so kleurvol soos hierdie mooi en bekende blommetjies!
Hier kan jy ook meer lees oor die Gerbera en die lieflike kleureprag geniet.
Posted by Elizabeth Kendall at 11:55
Labels: barbertonse madeliefies, gerberaplaas, gerberas, kleurvol, kweek, madeliefie kwekry, potplante, Rayton, snyblomme
Van al die soorte kuns wat ek doen, is waterverf die heel lekkerste. Vandag was dit! So skoon. So gewillig. So "kunserig". Môre skilder ek dalk weer met akriel, dan is dìt weer die heel lekkerste.
Vandag het ek heerlik rustig sit en verf aan 'n landskap. Dis somer en warm daarbuite, maar hier waar ek die dinge doen waarvoor ek tyd het en waarvoor ek lief is, was dit heel gesellig en baie aangenaam. Wat 'n voorreg om Godgegewe talente te kan gebruik, om genot daaruit te put en om dit te kan deel met wie ookal hier kom inloer. Ek is dankbaar daarvoor.
Posted by Elizabeth Kendall at 18:15
Labels: dankbaar, kuns, landskap, passie., somer, tyd, waterverf